ผลการเยือนซาอุดีอาระเบียอย่างเป็นทางการ ประสบความสำเร็จ ขอทุกฝ่ายช่วยรักษามาตรฐานความสัมพันธ์
นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ เปิดเผยภายหลังเสร็จสิ้นภารกิจการเดินทางนำคณะผู้แทนภาครัฐและภาคเอกชนไทย เยือนประเทศซาอุดีอาระเบียครั้งแรก ในรอบ 32 ปี ระหว่างวันที่ 15-19 พฤษภาคม 2565 ว่า ในภาพรวมถือว่าประสบความสำเร็จ เพราะทำให้ซาอุฯ ได้ตระหนักว่า ไทยสามารถเป็นมิตรที่ดี เป็นคู่ค้า และเป็นหุ้นส่วนด้านเศรษฐกิจระหว่างกันได้ นอกจากนี้ ยังมีการพูดคุยกันถึงเรื่องปุ๋ย ที่ขณะนี้ไทยประสบปัญหาขาดแคลน ทางซาอุฯ ยืนยัน จะดำเนินการให้อย่างโดยเร็ว ตามพื้นฐานของความเป็นจริง ซึ่งระหว่างการเยือน เกิดผลที่เป็นรูปธรรมของการติดต่อและโอกาสที่สานประโยชน์ร่วมกัน โดยจากนี้ ทุกฝ่ายต้องร่วมกันรักษามาตรฐานให้เป็นที่ยอมรับในทุกด้านด้วยก่อนเดินทางกลับ นายคาหลิด อับดุลอะซีซ อัลฟาลิฮ์ (Mr. Khalid Abdulaziz Al-Falih) รัฐมนตรีว่าการกระทรวงการลงทุนราชอาณาจักรซาอุดีอาระเบีย ได้บินจากกรุงริยาดเพื่อตามมาส่งนายดอน ปรมัตถ์วินัย และคณะ ที่สนามบินเมืองเจดดาห์ด้วย หลังจากที่ได้ไปรับด้วยตัวเอง ที่สนามบิน กรุงริยาดมาแล้ว เพื่อเป็นการให้เกียรติฝ่ายไทยอย่างที่ไม่เคยทำมาก่อน  อย่างไรก็ตาม การเดินทางเยือนครั้งนี้ คณะผู้เดินทางได้รับการดูแลจากซาอุดีอาระเบียเป็นอย่างดี มีการคุ้มกันรักษาความปลอดภัย ในระดับสูงตลอดการเยือนด้วย